**Referat af**  
**GENERALFORSAMLING**  
**d. 15. april 2013 kl. 17.30**  
**på KulturStationen i Skørping**

Formand Bjørn startede med at byde de øvrige 10 fremmødte medlemmer velkommen til generalforsamlingen, hvorefter man gik over til dagsordenen.

**1. Valg af dirigent.**

Torben Andersen blev valgt til dirigent og startede med at konstatere, at generalforsamlingen var lovligt indkaldt.

**2. Bestyrelsens beretning ved formanden:**

***Året 2012 i Rebild Musikforening blev på flere måder præget af usikkerhed. Vi måtte således i det tidlige forår stille os det spørgsmål: Er der basis for at drive en forening for klassisk musik i Rebild Kommune? Spørgsmålet udsprang af det faktum, at der på det tidspunkt var under halvdelen af vore medlemmer, der havde fornyet deres medlemskab i foreningen for 2012.*** ***Vi sendte efterfølgende et brev ud til vore medlemmer og tidligere medlemmer for at forklare, at foreningens eksistens stod på spil. Brevet havde en vis effekt i form af flere betalinger og indmeldelser, men først da spørgsmålet blev sat på dagsordenen på forårets generalforsamling, fornemmede vi i bestyrelsen, at der skete noget, da over 20 medlemmer mødte op for at deltage i diskussionen om foreningens fortsatte eksistens. Der kom her mange gode forslag til tiltag, der kunne være med til at styrke arbejdet i Rebild Musikforening på bordet. Nogle af disse har bestyrelsen i det forgangne år arbejdet videre med, og vi føler, at Rebild Musikforening står langt stærkere end sidste år på samme tid.*** ***Et andet forhold, der gav dybe panderynker, var at vi af uransagelige havde fået afslag på vor årlige bevilling på 12.000 kroner fra Statens Kunstråd. Hver en krone måtte derfor vendes i det forløbne år, og da vi oplevede et tilsvarende afslag her i januar måned, var vi alle klar til at kaste håndklædet i ringen. Afslaget bundede i, at der ikke kunne gives tilskud til Randers Kammerorkester, som vi skal høre senere på året, og hermed faldt det samlede tilskud for 2013. Der arbejdes i øjeblikket Randers Kammerorkesters side for at gøre deres koncerter tilskudsberettigede, så man også fremover kan nyde gavn af deres optræden i de forskellige musikforenninger.*** ***Lige som sidste år skrev vi en længere ankeskrivelse, men denne gang fik vi delvis medhold i anken, idet vi mod at afvikle endnu en koncert her i 2013, ville få et til skud til fire koncerter. Koncerten er berammet til september måned og bliver en aften med Liva Weel – viser.*** ***Genvordighederne med Statens Kunstråd har betydet, at vi i bestyrelsen har besluttet, at vi frem over vil arrangere fem koncerter, så vi ikke risikerer at stå i en lignende situation, som vi har gjort de seneste år. Med fem koncerter kan vi tåle, at en enkelt af koncerterne ikke bliver godkendt af Kunstrådet uden at vi mister hele bevillingen. Det betyder til gengæld, at vi nok kommer til at forhøje det årlige kontingent- en diskussion vi skal have, når vi skal se på budgettet for næste år.*** ***I sæsonen har der være afholdt 5 koncerter. 28. februar havde vi fornøjelsen at høre klaverløven Emil Gryesten i et formidabelt program, der bestod af, som han selv udtrykte det: Et typisk recital-program (dvs transskriptioner af orkesterværker) i stil med klavervirtuoserne omkring 1900. Koncerten var arrangeret i samarbejde med musikforeningerne i Hjørring, Aars og Hobro.***

***15. april havde vi besøg af Randers Kammerorkester, som spillede et varieret program for trio, kvartet og septet af Schumann, Hummel, Poulenc og Ravel.***

***13. maj havde vi de sangstuderende fra Nordjysk Musikkoncervatorium med uddrag af deres eksamensprogram, sammen med deres lærer Annette Bo Nielsen og pianisterne Vita Kold og Gunhild Donslund. Koncerten sammen med konservatoriet har været afhold i mange år, og det er spændende at følge med i de unge sangeres talenter og karriere. Den klassiske linie på Nordjysk Musikkonservatorium er fra 2012 flyttet til Århus, og måske er det helt slut med disse koncerter fremover.***

***23. september havde vi kammerkoret Coro Misto med dirigenten Søren Birch på Kulturstationen. Koret havde 20 års jubilæum og meget naturligt bestod den meget vellykkede koncert af kompositioner af Søren Birch, som er koret stifter. Niels Højlund indledte matineen med en kraftig opfordring til publikum om at slutte op om Musikforeningen:” Ingen musik uden et publikum”***

***Ideen med at få en kulturperson til at indlede koncerterne fortsattes i koncerten med Jalina-trioen: Vi havde fået Kjeld Fredens til at fortælle om Musikkens indvirkning på indlæringen, og så kunne han bagefter selv nyde programmet og dens musikere, som bestod af Line Fredens på violin, Janne Fredens på cello og svigersønnen Søren Rastogi på flygel i et virtuost program med Haydn, Schumann og Mendelsohn.***

Beretningen blev godkendt og udløste ros til bestyrelsen fra et medlem for ikke at have givet op i den vanskelige økonomiske situation, foreningen befandt sig i i 2012.

**3. Forelæggelse af det reviderede regnskab.**

Kassereren gennemgik det reviderede regnskab for 2012, som udviste et underskud på godt 5000 kr. Dette skyldtes, at foreningen ikke modtog det budgetterede tilskud på 12000 kr fra Kunstrådet, som ikke kunne godkende Coro Misto koncerten. Medregnet de foreløbigt indbetalte medlemskontingenter for 2013 udviser formueregnskabet et overskud på knap 5000 kr.

Regnskabet blev godkendt.

**4. Forslag fra bestyrelse og medlemmer.**

Der var ikke indkommet nogen forslag. På næste års generalforsamling bør vedtægternes §10 ændres, således at bestemmelsen om, at sekretæren udarbejder beslutningsreferat *under* generalforsamlingen, udgår.

**5. Forelæggelse af budget og fastlæggelse af årskontingent.**

Kassereren fremlagde det udarbejdede budget for 2014. Mette efterlyste, at budgettet for indeværende år figurerede på oversigten sammen med budgettet for det kommende. Det anbefales fremover.  
Der var enighed om fortsat at skære annonceringen i lokalbladene bort. Til gengæld vil vi rette henvendelse til Rebild Kommune om at få indsat et link på deres kulturside "Kulissen" til Rebild Musikforenings hjemmeside.  
Torben undersøger, hvad det koster at annoncere på Facebook.  
Årskontingentet blev fastsat til 350 kr for 5 årlige koncerter.  
Budgettet og årskontingent blev godkendt.

**6. Valg af 3 bestyrelsesmedlemmer, 2 suppleanter, 1 revisor og 1 revisorsuppleant**

Fra bestyrelsen var Bjørn, Anders og Ulla på valg. Alle tre blev genvalgt.  
Som suppleanter genvalgtes Vibeke og Mette.  
Som revisor genvalgtes Jens Harbo og som revisorsuppleant genvalgtes Erland Rasmussen.

**7. Eventuelt**

Anders oplyste, at foreningen p.t. har 52 medlemmer. Hans lille undersøgelse blandt medlemmerne vedr. flytning af koncerttidspunkt fra kl. 16.00 til kl. 15.00 om søndagen viste, at blandt de 6-7 indkomne svar foretrak kun 1 medlem en flytning.

Dirigenten takkede herefter for god ro og orden, og formanden afsluttede med at takke dirigenten og de fremmødte.

**Referent Ulla Bidstrup**